钦定古今图书集成/明伦汇编/官常典/第074卷 > 鄱阳郡王范
## 钦定古今图书集成/明伦汇编/官常典/第074卷 > 鄱阳郡王范

按《梁书鄱阳忠烈王传》：“忠烈王恢子范，字世仪，温和
有器识，起家太子洗马，秘书郎，历黄门郎，迁卫尉卿，
每夜自巡警。高祖嘉其劳苦，出为益州刺史，开通剑
道，克复华阳，增邑一千户，加鼓吹，征为领军将军、侍
中。范虽无学术，而以筹略自命，爱奇翫古，招集文才，
率意题章，亦时有奇致。复出为使持节都督雍梁东”
益、南北秦五州诸军事、镇北将军、雍州刺史。范作牧
莅民，甚得时誉，抚循将士，尽获欢心。太清元年，大举
北伐，以范为使持节、征北大将军、总督汉北征讨诸
军事，进伐穰城。寻迁安北将军、南豫州刺史。侯景败
于涡阳，退保寿阳，乃改范为合州刺史，镇合肥。时景
已蓄奸谋，不臣将露，范屡启言之，朱异每抑而不奏。
及景围京邑，范遣世子嗣与裴之高等入援。迁开府
仪同三司，进号征北将军。京城不守，范乃弃合肥，出
东关，请兵于魏，遣二子为质。魏人据合肥，竟不出师
助范。范进退无计，乃溯流西上，军于摐阳，遣信告寻
阳王寻阳，要还九江，欲共治兵西上。范得书大喜，乃
引军至湓城，以晋熙为晋州，遣子嗣为刺史。江州郡
县辄更改易，寻阳政令所行，惟存一郡，时论以此少
之。既商旅不通，信使距绝范数万之众，皆无复食，人
多饿死。范恚，发背薨，时年五十二。

按《南史》本传：“范为益州刺史，行至荆州而忠烈王薨，
因停自解，武帝不许，诏权监荆州。及湘东王至，范依
旧述职，遣弟湘潭侯退随丧而下。尝得旧琵琶，题
云：‘齐竟陵世子’。范嗟人往物存，揽笔为咏，以示湘东
王。王呤咏其辞，作《琵琶赋》和之。后为都督、雍州刺史。
范作牧莅人，甚得时誉，抚循将士，尽获欢心。于是养
士”马，修城郭，聚军粮于私邸。时庐陵王为荆州，既是
都督府，又素不相能，乃启称范谋乱。范亦驰启自理，
武帝恕焉。时论者犹谓范欲为贼。又《童谣》云：“莫匆匆，
且宽公。谁当作天子，草覆车边已。”时武帝年高，诸王
莫肯相服，简文虽居储贰，亦不自安，而与司空邵陵
王纶特相疑阻。纶时为丹阳尹，威震都下。简文乃选精兵以卫宫内，兄弟相贰，声闻四方。范以名应谣言
而求为公。未几，加开府仪同三司。范心密喜，以为谣
验。武帝若崩，诸王必乱。范既得众，又有重名，谓可因
机以定天下，乃更收士众，希望非常。太清元年，大举
北侵。初谋元帅，帝欲用范。时朱异取急外还，闻之，遽
入曰：“嗣王雄豪盖世，得人死力，然所至残暴非常，非
吊人之材。昔陛下登北顾亭以望，谓江右有反气，骨
肉为戎首。今日之事，尤宜详择。”帝默然曰：“会理何如？”
对曰：“陛下得之，臣无恨矣。”会理懦而无谋，所乘襻舆，
施版屋，冠以牛皮。帝闻不悦，行至宿预，贞阳侯明请
行，又以明代之，而以范为征北大将军。寻阳政令
所行，唯在一郡，又疑畏范，市籴不通。范乃复遣其弟
观宁侯永将兵通南川助庄铁。时二镇相猜，无复图
贼之志。范数万之众皆无复食，人多饿死，范竟发背
而薨。众秘不发丧，奉弟南安侯恬为主，有众数千。范
将侯填袭庄铁于豫章，杀之，尽并其军，乃迎丧往郡，
于松门遇风，柩沈于水，钩求得之。及于庆之逼豫章，
侯填以范子十六人降贼，贼尽于石头坑杀之。